അഫ്ഗാനില് കുടുങ്ങിയ സിഖുകാരെ ഉടന് രക്ഷപ്പെടുത്തണം കേന്ദ്ര സര്ക്കാര് നടപടി ആവശ്യപ്പെട്ട് പഞ്ചാബ് മുഖ്യമന്ത്രി അമരീന്ദര് സിങ് താലിബാന് അധിനിവേശമുറപ്പിച്ചതോടെ അഫ്ഗാനിലെ ഗുരുദ്വാരയില് കുടുങ്ങിയ 200 സിഖുകാര് ഉള്പ്പെടെയുള്ള ഇന്ത്യക്കാരെ രക്ഷപ്പെടുത്താന് കേന്ദ്രo നടപടി സ്വീകരിക്കണമെന്ന് പഞ്ചാബ് മുഖ്യമന്ത്രി അമരീന്ദര് സിങ്. ഇതിനാവശ്യമായ സംവിധാനങ്ങള് അടിയന്തരമായി ചെയ്യണമെന്ന് കേന്ദ്ര വിദേശകാര്യമന്ത്രി എസ് ജയശങ്കറിനോട് അമരീന്ദ്രര് സിങ് ആവശ്യപ്പെട്ടു. അഫ്ഗാനില് കുടുങ്ങിയ പൗരന്മാരെ സുരക്ഷിതമായി തിരിച്ചെത്തിക്കാന് എല്ലാ സഹായങ്ങള്ക്കും പഞ്ചാബ് സര്ക്കാര് സന്നദ്ധമാണെന്നും അമരീന്ദര് സിങ് ട്വീറ്റില് കുറിച്ചു . അഫ്ഗാന് സൈന്യത്തെ കീഴടക്കി താലിബാന് ഭരണം ഏറ്റെടുത്തതോടെ അഫ്ഗാനിലുള്ള വിദേശികളുടെയും സ്വദേശികളുടെയും സുരക്ഷയില് വലിയ ആശങ്ക ഉയരുന്നതിനിടെയാണ് സിഖുകാര് ഉള്പ്പെടെയുള്ളവരെ ഉടന് തിരിച്ചെത്തിക്കണമെന്ന് പഞ്ചാബ് മുഖ്യമന്ത്രി ആവശ്യപ്പെട്ടത്. അഫ്ഗാന് ജനതയെ യുഎസ് സൈന്യം ഒഴിപ്പിച്ച് കൊണ്ടിരുന്ന സമയത്ത് കാബൂള് വ്യോമപാതയും അടച്ചിരിക്കുകയാണ് താലിബാന് . ഇന്ത്യന് പൗരന്മാരെയും പ്രതിനിധികളെയും തിരിച്ചെത്തിക്കാനുള്ള നടപടികളും ഇതോടെ ദുഷ്ക്കരമായി . കാബൂളില് കുടുങ്ങിയ ഇന്ത്യക്കാരെ തിരിച്ചെത്തിക്കാനായി തിങ്കളാഴ്ച ഉച്ചയ്ക്ക് അഫ്ഗാനിലേക്ക് പുറപ്പെടാനിരുന്ന എയര് ഇന്ത്യ വിമാനത്തിന്റെ യാത്ര റദ്ദാക്കിയിരുന്നു . അതേസമയം തിങ്കളാഴ്ച രാവിലെ മുതല് കാബൂള് ഹമീദ് കര്സായി വിമാനത്താവളത്തില് നാട് വിടാനുള്ള പരക്കം പാച്ചിലിലാണ് അഫ്ഗാന് ജനത .അഭയം തേടി മറ്റു രാജ്യങ്ങളിലേക്ക് രക്ഷപ്പെടാന് ആയിരക്കണക്കിന് അഫ്ഗാനികളും വിദേശികളും കാബൂള് വിമാനത്താവളത്തിലേക്ക് ഇരച്ചെത്തുന്ന വീഡിയോകളും പുറത്തുവന്നിട്ടുണ്ട്. തിരക്കില്പ്പെട്ട് ചിലര് മരണപ്പെട്ടതായും വിമാനത്താവളത്തിനുള്ളില് വെടിവെപ്പ് നടന്നതായും റിപ്പോര്ട്ടുകളുണ്ട്.